runetrust/blame-folketinget-dk huggingface dataset:
Else Theill Sørensen (KF), 2003-03-13:
Det er sundhedsskadeligt at ryge, det er sundhedsskadeligt at drikke alkohol, og det er sundhedsskadeligt at bruge andre rusmidler.
Det er det for alle mennesker, men det er det især for unge, fordi de vaner og den eventuelle afhængighed, som de unge får, er meget vanskeligere at komme af med.
Derfor er jeg også helt enig med forslagsstillerne i, at det er meget vigtigt at gøre en indsats for at begrænse rygning hos børn og unge og sørge for, at de i videst muligt omfang aldrig starter med at ryge.
Jeg og Det Konservative Folkeparti mener, at det først og fremmest er forældrenes ansvar, at børn ikke begynder at ryge.
Det er også væsentligt, at skoler og andre steder, hvor børn og unge har deres daglige gang, medvirker til det.
Når det drejer sig om det, der er på tale her, nemlig en aldersgrænse for salg af tobak til børn og unge, skal jeg ikke lægge skjul på, at jeg har været meget skeptisk.
Det har
jeg af bl.a. to grunde.
Den ene er, at jeg mener, at det er vigtigt at fortælle de unge, at de skal lade være med at ryge, fordi det er farligt, og ikke fordi det er forbudt at købe cigaretter.
En aldersgrænse kunne det give det fejlagtige indtryk, det fejlagtige signal, at når man bare bliver gammel nok, så er
det i orden at ryge, og det er det selvfølgelig ikke.
Den anden grund er, at jeg meget nødig vil medvirke til at indføre en aldersgrænse, hvis den ikke kan håndhæves.
På trods af skepsis af de nævnte grunde mener jeg og Det Konservative Folkeparti imidlertid, at vi nu skal tage det middel i brug, der hedder en aldersgrænse for salg af tobak, sådan som der ligger i forslaget her, men så skal den altså også kunne håndhæves.
Derfor er jeg meget glad for, at sundhedsministeren er i dialog med detailhandelen om muligheden for virkelig at håndhæve både et forbud mod salg af alkohol og et eventuelt forbud mod salg af tobak.
Og når sundhedsministeren til efteråret så vil fremsætte forslag om et forbud mod salg af tobaksvarer til børn og unge, så vil Det Konservative Folkeparti gå ind for det. Om aldersgrænsen vil jeg tilføje, at jeg mener, at den aldersgrænse, der skal være for salg af tobak, skal være den samme som for salg af alkohol, og det er min sikre overbevisning, at den skal være mere end de 15 år.
Det kan være 16 år, men det kan også være mere.
For f.eks. 16 år taler det, at det stort set er den alder, der skiller folkeskolen og børnekulturen fra ungdomsuddannelserne og voksenkulturen.
En anden ting er, at en effektiv håndhævelse vil kræve, at de unge har en billedlegitimation, og som 16-årige vil de fleste have enten et knallertkørekort eller et studiekort til gymnasiet eller en anden ungdomsuddannelse.
Men lad os se på de ting til efteråret.
På baggrund af det, jeg har sagt her, vil jeg sige, at Det Konservative Folkeparti er helt enige med intentionerne i Socialdemokratiets beslutningsforslag, men vi kan altså ikke stemme for ordlyden, som den er nu, men afventer, at sundhedsministeren fremsætter et forslag til efteråret.
Sophie Hæstorp Andersen (S), 2003-03-13:
Tak for de venlige ord fra fru Birthe Skaarup og Dansk Folkeparti.
Jeg var lige ved at få den tanke, at det kunne være, at man bare skulle stille et ændringsforslag om, at forslaget i stedet for retter sig mod en aldersgrænse på 16 år, så ville stort set alle partierne kunne stemme for det herinde.
Men jeg kan så høre, at det her med, at WHO anbefaler, at man trækker 10-stk.s pakker ud af markedet, ligger rigtig mange folk på sinde, og det vil jeg da så tage til eftertanke i det videre udvalgsarbejde.
Jørgen Winther (V), 2003-03-13:
Jeg vil sige, at det er fuldstændig rigtigt forstået, det er bare ikke selvmodsigende.
Sophie Hæstorp Andersen (S), 2003-03-13:
Jeg ville egentlig ikke være gået herop og sige mere, men det sidste bliver jeg nødt til at reagere på.
Skal det forstås sådan, at Venstre mener, at når det gælder rygepolitikken ude på de enkelte folkeskoler, skal man selv bestemme decentralt, men når det gælder en aldersgrænse for salg af tobak, er det noget, vi skal beslutte herinde i Folketinget, altså centralt?
Er det ikke lidt selvmodsigende?
Jørgen Winther (V), 2003-03-13:
Det er ganske rigtigt, som fru Sophie Hæstorp Andersen siger, at vi har siddet i et radioprogram, og det, jeg har tilføjet, også til forskellige medier, er, at det er et svært emne.
Med et liberalt hjerte er vi ikke så meget for, at vi skal lave for mange forbud, men med et lægehjerte kan man godt se det fornuftige i det, så det er altså lidt svært.
Men det må da glæde fru Sophie Hæstorp Andersen, at en enig Venstrefolketingsgruppe nu siger ja til, at vi skal have et forbud mod salg til de helt unge. Så vil jeg også gerne sige, at rygeforbuddet på skolerne er jeg faktisk meget enig i, men vi er bare uenige om, hvordan det skal være.
Vi ser gerne, at skolerne bliver røgfri, men lad de enkelte skoler selv bestemme det, for er de med, tror jeg, det bliver meget, meget bedre.
Sophie Hæstorp Andersen (S), 2003-03-13:
Igen må man bare hilse den svada velkommen, for det er ikke mere end et par måneder siden, hr. Jørgen Winther og jeg selv var med i et radioprogram, hvor det at lave en aldersgrænse, sågar en endnu højere grænse end 15 år, blev kaldt fuldstændig utænkeligt.
Men man kan nå at ændre holdning hurtigt.
Jeg vil godt lige korrigere og sige om det med at have forskellige holdninger i grupperne, og at man også ændrer holdninger undervejs, at jeg godt forstår hentydningen.
Men jeg vil nu også sige, at sådan som jeg husker det, stemte Venstre imod et forslag om forbud mod røg på folkeskolerne, da det var til behandling sidst.
Det var Socialdemokraterne, der havde fremsat forslaget, og det viser sig faktisk nu, at det rygeforbud, der har været på folkeskolerne, er ved at virke.
Den undersøgelse, man lavede i 1998, bliver gentaget nu, og der kommer snart nogle tal for 2002, der viser, at i dag ryger i hvert fald pigerne mindre på folkeskolerne, end de gjorde tidligere.
Så vil jeg godt sige om id-kort, at hvis det er et så stort problem, at de 15-årige ikke har id, tror jeg, det er naivt at tro, at de har det som 16-årige, bare fordi nogle af dem tager et knallertkørekort.
Måske skulle man mere generelt overveje at lave id med billeder for de 15-årige eller 14-årige.
Lars Løkke Rasmussen (V), 2003-03-13:
Jeg synes sådan set ikke, at en diskussion om 10- og 20-stk.s-pakninger skal skygge over, hvad jeg oplever som en høj grad af enighed om, at det er vigtigt at få sat nogle grænser mellem børnekultur og ungdomskultur og udskyde rygedebutalderen til et tidspunkt, hvor man har mere bevidsthed om, hvad de fulde konsekvenser er, og dermed forhåbentlig udskyde den til det uendelige.
Det er det centrale, og så må vi håndtere det andet spørgsmål senere. Jeg tror, det bliver svært at finde stor videnskabelig evidens for, at de unges økonomiske forbrugsmuligheder er indrettet sådan, at en investering på 17 kr. får dem til at springe på en dårlig vogn, mens en investering på 33-34 kr. får dem til at holde sig fra det.
Sådan tror jeg ikke det hænger sammen.
Vi havde en diskussion for nylig omkring ready to drink-produkterne.
Uden at jeg skal stå her og reklamere
hverken for dem eller for prisniveauet for dem, tror jeg, at her snakker vi om nogle priser, som altså matcher en 20-stk.s-pakke cigaretter, uden at det i hvert fald af den grund har forhindret de unge i at ty til de produkter.
Men lad os vende tilbage til det. Vi diskuterer ikke finansloven her, men jeg vil gerne sige, at regeringen er meget optaget af hele forebyggelsesarbejdet.
Vi har fremlagt en fortræffelig plan sidste efterår, »Sund hele livet«.
Det er et fortsat indsatsområde for os, og helt aktuelt sidder der i øjeblikket en tværministeriel ministerarbejdsgruppe, der arbejder på et oplæg om bedre sundhed.
Det område har vi meget fokus på, og det får vi givetvis rig lejlighed til at vende tilbage til
ved andre lejligheder, men det er ikke noget, der skal reguleres ved lov.
Sophie Hæstorp Andersen (S), 2003-03-13:
Det sidste ministeren sagde er jeg i hvert fald meget enig i, og grunden til, at Socialdemokratiet valgte 15 år i sit forslag, var sådan set, at man allerede havde en aldersgrænse for alkohol på 15 år.
Derudover syntes vi også, det var værd at tænke over, at når man har en patientrettighedslov, der faktisk giver folk mulighed for at bestemme uden forældrenes accept, om de vil have blodtransfusioner, når de er 15 år, var der måske også nogle andre selvbestemmelsesmekanismer, der kunne træde i kraft, når det gælder ens sundhed.
Men vi er meget villige til at se på, om man skal vælge 16 år, for så ved vi, at de unge er gået ud af folkeskolen.
, hvis de ikke er velunderbyggede af undersøgelser af andre ting, og 17 kr. er stadig 17 kr. og i hvert fald ikke 33; men lad os nu ikke hænge os i det.
Jeg vil egentlig hellere vide, om ministeren i hvert fald ikke ville overveje, om man i forbindelse med finansloven kunne komme med en forebyggelsespakke, der f.eks. understøttede amternes bestræbelser på rusmiddelområdet over for unge.
Det er der jo meget fokus på i disse år.
Lars Løkke Rasmussen (V), 2003-03-13:
Først til fru Sophie Hæstorp Andersen: Nu er det jo sådan, at regeringens forebyggelsespolitik ikke reguleres via lovgivning, og derfor har jeg sådan set ikke spontan fantasi til at forestille mig, at et lovforslag til efteråret også vil regulere forebyggelsesspørgsmål.
Det handler jo i høj grad om at få afsat ressourcer til forebyggelse og målrettet mod information m.v. Jeg har noteret mig forslaget fra Socialdemokratiet om at følge op på nogle internationale rekommandationer om 10-stk.s-pakker, men jeg skal ikke stå her og binde mig til en fast og ufravigelig position.
Jeg synes måske, at det trods alt er ved at være ude i symbolikkens karakter, for det forslag hviler jo på, at der skal være en økonomisk barriere for den unge, der aldrig har røget.
Hvad koster en pakke cigaretter?
Jeg ved det ikke længere - er det 33 kr. eller sådan noget?
Så er 17 kr. for en 10-stk.s-pakke ikke nogen barriere.
Jeg synes, den problemstilling er ude af trit med alle de undersøgelser, som vi bliver konfronteret med.
De handler om, hvilke forbrugsmuligheder der er i teenageårene, og jeg åbner ikke for nogen diskussion om, hvilke socialgrupper de unge kommer fra, men noterer mig blot, at teenagerne generelt har ret store forbrugsmuligheder.
Derfor tror jeg heller ikke, at man i realiteternes verden fanger utrolig mange ved at gøre det vanskeligere at købe cigaretter i relativt beskedne mængder.
Man kunne måske snarere fabulere over, at folk, der søger at begrænse deres rygning, fratages muligheden for at kunne rationere ved alene at købe 10-stk.s-pakker.
Må jeg så sige hurtigt til hr. Kamal Qureshi, at detailhandelen også er positiv over for alkoholforbuddet, og detailhandelen har en række fordringer til, hvordan det rent faktisk også kan gøres administrerbart.
Det knytter sig bl.a. til muligheden for, at de unge kan legitimere sig.
Det er svært at se, om man står over for en 14-årig, en 16-årig eller en 17-årig, og det er jo bl.a. de overvejelser og det hensyn, der skal ind i overvejelsen om, hvor vi skal fastlægge grænsen, så vi får en grænse, der rent faktisk også kan administreres.
Ingen kan jo være interesseret i, at vi har en aldersgrænse, hvad enten det angår alkohol eller tobak, som trædes under fode, og som der ikke er nogen respekt omkring.
Kamal Qureshi (SF), 2003-03-13:
Jeg synes, det er godt, at ministeren tager det her område alvorligt og også er villig til at lave nogle tiltag af alvorlig karakter på området.
Jeg er egentlig lidt nysgerring med hensyn til, om ministeren har lyst til at uddybe lidt, hvilke ændringer der er sket i forhold til detailhandelen.
Vi har jo et andet område, hvor der er et forbud.
Der er en aldersgrænse på alkoholområdet på 15 år, som ikke har haft nogen effekt, hvor vi gang efter gang efter henstillinger fra ministeren har hørt, at nu ville detailhandelen ændre sin markedsføring eller lægge flaskerne med nogle af de produkter, som de unge foretrækker, et andet sted, men der er kommet nogle nye sager.
Kommer der en eller anden form for gensidig aftale
, så der bliver mulighed for at lave nogle sanktioner over for detailhandelen, hvis den ikke overholder de elementer, der eventuelt kommer til at ligge i et sådant forslag?
Det er jo en af de ting, som vi har efterlyst: Hvad gør man over for den del af detailhandelen, der ikke lever op til lovgivningen, mens den anden del af detailhandelen faktisk overholder lovgivningen?
Sophie Hæstorp Andersen (S), 2003-03-13:
Ministeren kan få en chance igen, for jeg vil igen sige, at for Socialdemokratiet er det meget vigtigt, at en aldersgrænse, hvad enten det drejer sig om alkohol, eller det drejer sig om rygning, ikke står alene.
Det nytter ikke noget, hvis regeringen til efteråret fremsætter et lovforslag, som kun indeholder en aldersgrænse, og ikke også indeholder nogle initiativer, der gør, at de unge, der i dag er rygere, rent faktisk har en reel chance for at komme ud igen på den anden side som ikkerygere.
Der er masser af unge i dag, der fortryder, at de er begyndt at ryge, men har svært ved at komme ud af det igen, for når man er ung ryger, er man ofte mere afhængig, end hvis man var startet senere.
Derfor kunne jeg godt tænke mig at høre, om ministeren ikke godt vil åbne lidt op for, hvilke andre initiativer man forestiller sig, at sådan en lov kan indeholde af forebyggende og hjælpende foranstaltninger til, hvordan unge kan holde op med at ryge og måske også drikke mindre.
Lars Løkke Rasmussen (V), 2003-03-13:
Jeg vil gerne starte med at bekræfte, at det ikke har stået
overmåde højt på en ønskeliste at indføre et forbud.
Det skyldes ikke, at hverken jeg eller regeringen hverken før eller efter, vi blev regering, har haft det synspunkt, at det var godt, at unge røg. Det skyldes derimod præcis det forhold, jeg også var inde på i min tale før, nemlig at vi skal passe på, at vi ikke tyr til signallovgivning.
Derfor vil jeg gerne sige lidt om, hvad det er, der i den grad har motiveret mig til at nå en anden konklusion.
Det er: 1. Tallenes klare tale.
Det er: 2. At vi i relation til andre rusmidler, alkoholen - vi havde en forespørgselsdebat om det for nylig - må konstatere, at danske unge har et eksorbitant højt forbrug, der er helt ude af trit med det, man oplever i en række andre lande.
Det fører mig sådan set til at sige: 3. At hvis vi skal gøre noget her, skal vi nok i virkeligheden, kan man sige, tage en holdningskamp, der ikke handler bare lige om tobak, der ikke handler bare lige om ready to drink-produkter eller andet, men som handler om rusmidler og børneår, der ikke hænger sammen. 4. At hvis man ser tingene i en sammenhæng, tror jeg også, man har bedre mulighed for at skabe respekt om sådan et regelsæt.
5. Jeg har haft en møderække med den danske detailhandel, som sådan set har givet håndslag på, at man - hvis ellers et sådant forbud etableres på en rigtig måde, så det bliver administrerbart - gerne vil give et positivt tilsagn om at bakke op.
Det er de ting,
der samlet set har ført mig og har ført regeringen til, at vi vil fremsætte et sådant forslag.
Så synes jeg i øvrigt, at det vil være rimeligt, at vi i forbindelse med behandlingen af et sådant forslag også diskuterer de andre spørgsmål, som den røde knaps voldsomme lys her forhindrer mig i i hvert fald umiddelbart at kommentere.
Sophie Hæstorp Andersen (S), 2003-03-13:
Allerførst må jeg nok takke ministeren for trods alt at have modtaget dette forslag så fint, at man ligefrem selv vil fremsætte et lovforslag på området til efteråret.
Det er jo ganske fint set i lyset af mange af de udtalelser, man tidligere har hørt fra Venstre og også ministeren om, at en aldersgrænse for salg af tobak i hvert fald ikke var noget, der stod højest på Venstres liste. Det er fint, at man har fundet en ny holdning her. Jeg vil så også godt sige, at for Socialdemokratiet er det meget vigtigt, at det her forslag er et forslag, som sigter mod flere forskellige ting.
Det skal forestille at være en lidt bredere pakke, hvor man sætter ind flere steder.
Det skal ikke kun være noget, der handler om at lave en aldersgrænse og slå de unge oven i hovedet med, at de ryger.
Der er brug for bedre rygeafvænningstilbud til børn og unge, for det er sværere for dem at blive rygeafvænnet, end det er for voksne.
Jeg mener også, at WHO's betragtninger om 10-stk.s-pakker er noget, man måske skal om ikke andet diskutere.
Indsatsen for at nedsætte priserne på nikotin har jeg heller ikke hørt ministeren sige noget om i dag, så jeg vil godt høre, hvad ministeren siger om de andre ting, der er i forslaget?
Tove Videbæk (KRF), 2003-03-13:
Lovforslaget indeholder to adskilte elementer.
For det første et forslag om etablering af såkaldt personlige elektroniske medicinprofiler, og disse medicinprofiler skal indeholde samtlige patientens oplysninger om brug af medicin. Lovforslagets baggrund er bl.a., at mange sygehusindlæggelser ikke mindst indlæggelser af ældre skyldes fejlmedicinering.
Med en medicinprofil kan dette problem imødekommes.
Således kunne man sidste sommer læse i Politiken, at rod i papirerne kostede en 79-årig kvinde livet.
Hun havde blot brækket sin underarm og skulle have haft en enkelt pille for smerterne, men en papirfejl betød, at hun fik hjertemedicin og vanddrivende piller oveni, og kvinden blev fundet død, 3 dage efter at hun var udskrevet fra hospitalet.
Så galt går det selvfølgelig og heldigvis ikke altid, men der står videre, at elektroniske patientjournaler kan minimere den sørgelige statistik, fordi papirjournaler bl.a. åbner for adskillige muligheder for menneskelige fejl; sekretæren skriver forkert, sygeplejersker hører ikke helt, hvad lægerne siger, og journaler bliver væk.
Hvis man har én fælles elektronisk journal, kan man også minimere fejlprocenten betragteligt, siger en repræsentant fra Dansk Sygeplejeråd.
Der er mange spændende perspektiver i en elektrisk journalisering, og derfor gælder det naturligvis om at komme i gang med arbejdet så hurtigt som muligt.
Der er dog et par ting, der også bør tages højde for i det videre arbejde med lovforslaget.
For det første står der i bemærkningerne til lovforslaget, at de personlige elektroniske medicinprofiler stilles til rådighed som et tilbud til læger og apotekere.
Der er således ikke med det foreliggende forslag fastsat krav om, at læger og apotekere er forpligtede til at anvende systemet.
På den anden side er det meget problematisk, hvis ikke læger og apotekere indtaster oplysninger om patienternes medicinforbrug som en helt obligatorisk del af
den daglige praksis.
F.eks. ved akut indlæggelse er det jo vigtigt, at hospitalet kan have tillid til, at medicinprofilen er korrekt og total.
Hvis lægerne ikke kan have tillid til systemet, så begrænses værdien væsentligt. I Kristeligt Folkeparti mener vi, at der bør være pligt til at bruge it-journalerne, ellers kan det hele blive meget tilfældigt, og man får ikke den forventede, den ønskede effekt af forslaget, som f.eks. er øget sikkerhed, højere kvalitet i medicineringsprocessen, tidsbesparelser samt mulighed for økonomiske besparelser.
Når dette er nævnt, er det dog værd at slå fast, at der her er tale om et godt og nødvendigt initiativ, som Kristeligt Folkeparti varmt kan tilslutte sig.
Lovforslagets anden del kan Kristeligt Folkeparti også støtte.
Det er ganske rimeligt, at de virksomheder, der ønsker et kosttilskud eller lign. godkendt til tilskud via sygesikringen også selv bærer de omkostninger, der er forbundet med denne godkendelse.
Poul Andersen (S), 2003-03-13:
Der er jo ikke nogen partier her i Folketinget, der ikke ville fortsætte processen.
Det vil sige, at man ikke har været ude at skaffe dem.
Man har taget pengene fra de eksisterende rammer.
Jeg ved såmænd ikke, hvor meget der er at klappe i hænderne over.
Kristen Touborg (SF), 2003-03-13:
Jeg vil over for Folketinget og hr. Jens Kirk gerne bekræfte, at Dansk Landbrug er blevet én organisation på landsplan pr. 1. januar 2003.
At der så er nogle lokale afdelinger, der kører videre på forskellig led, er rigtigt, men jeg er jo nødt til at henvise til det, som jeg også gjorde i min ordførertale.
Så er jeg inde på det spørgsmål, som fru Ritt Bjerregaard stillede, og som jeg har lovet ikke at svare på, men det passer jo meget godt i forlængelse af hr. Jens Kirks spørgsmål.
Der skal ikke meget fantasi til at forestille sig, at den største organisation, der nu er sluttet sammen med en lidt mindre organisation, og som i øvrigt sidder det samme sted og i de samme rum, kunne finde på det samme i fremtiden, hvor Dansk Landbrug ikke har én, men to repræsentanter ud af tre.
Den omstændighed, at de er indstillet lokalt, er jo ikke
nogen som helst garanti for, at de ikke er styret fra Axelborg.
Med mit kendskab til Axelborg vil jeg sådan set nærmest sige tværtimod, og mit bevis er det brev, som er skrevet af viceformanden i De Danske Landboforeninger.
Det synes jeg da er værd at lægge vægt på og lægge mærke til hos Venstre, der ellers påberåber sig i tide og utide, at tingene skal gro nedefra, og at være et frihedselskende parti.
Når der kommer sådanne dekreter ud, må man jo nok sige, at tingene er topstyret og ikke bundstyret.
Jens Kirk (V), 2003-03-13:
Nu skal man jo ikke trætte hr. Albrechtsen, det ved man godt er næsten umuligt, men man kunne jo godt spørge hr. Albrechtsen: Når vi snakker om udvalg, er det så ikke er gået op for hr. Keld Albrechtsen, at udvalget altså er nedsat for et stykke tid siden og er i fuldt arbejde?
Det er i arbejde, og det er i arbejdstøjet.
Vi skal ikke lige pludselig begynde at sige:
Hov, her kommer lige et tøjrslag, nu skal I altså arbejde i den retning og det der, må I ikke.
Keld Albrechtsen (EL), 2003-03-13:
Enhedslistens målsætning er, at Danmark skal forblive med at være et landbrugsland, og at vi også i fremtiden skal have en god, solid landbrugseksport, samtidig med at vi sikrer vores drikkevand.
Det klarer man ved at fjerne giften fra landbruget for nu at sige det i en meget, meget enkel form.
Og det klarer man altså også ved, at de, der administrerer landbrugets regler, f.eks. jordbrugskommissionerne, har det som opgave og er sammensat sådan, at de ønsker at løse den opgave.
Så vil dansk landbrug blive bæredygtigt, og så vil vi stadig væk kunne sælge vores landbrugsprodukter i udlandet om 10 år, 20 år og 30 år, samtidig med at vi kan undgå at skulle ud at købe drikkevand på plasticdunke. Så jo, må jeg fortælle hr. Kirk, vi har den interesse, at Danmark skal være et landbrugsland, et godt landbrugsland, et effektivt landbrugsland og et giftfrit landbrugsland.
Jens Kirk (V), 2003-03-13:
Jeg er da glad for, at hr. Keld Albrechtsen har lyttet til både ministerens tale og undertegnedes tale.
Hvis vi lægger dem sammen, tror jeg i grunden ikke, der er så stor forskel
på meningen med dem.
Hr. Keld Albrechtsen kom ind på, at med hensyn til strukturen skulle der der måske fortsat være vetoret.
Vi hørte den konservative ordfører oplyse lidt om valutaværdi og arbejdspladser, og det er vi helt enige om, men vi er vel også enige om - det er Venstre i hvert fald - at vi selvfølgelig i allerhøjeste grad skal tage hensyn til naturperlerne?